**Свети Сава Први српски**

Растко Немањић, познатији као Свети Сава Први, био је први српски архиепископ и просветитељ, дипломата, законодовац, књижевник и ходочасник, али и пре свега, био је утемељивач српске православне цркве. У историји српске књижевности, остала је трајно убележена реченица нашег славног књижевника Милоша Црњанског, „Да када се пише живот Светог Саве, пише се у ствари почетак наше просвете у средњем веку.“

Рођен је под именом Растко око 1174. године као најмлађе дете Стефана Немање и Ане Немањић. По очевој жељи, био је удеони кнез Захумља од 1190 до 1191. године. Убрзо се одрекао достојанства великог кнеза и световног живота да би се посветио монашком подвижништву. Искористивши погодну прилику, он је са руским монасима побегао на Свету Гору, најпре у руски манастир Свети Пантелејмон, а затим у грчки Ватопед, где се замонашио и добио име Сава. После замонашења у манастиру Студеници, у Ватопед је 1197. стигао и његов отац Немања, потоњи Симеон. Њих двојица су одлучили да на Светој Гори Атонској подигну српски манастир као својеврсно средиште верског и културног живота, исто онако како су већ раније урадили други православни народи: Грузини, Руси и Бугари. Године 1198. су добили од византијског цара Алексија Трећег Анђела хрисовуљу о додели запустелог манастира Хиландара. Они су га поново из темеља обновили. У тек обновљеном Хиландару основана је и болница за монахе у којој је Симеон и умро 13. фебруара 1199. Из Хиландара у коме су боравили монаси Срби и у коме се Божја служба вршила на српском језику, ускоро је почео да зрачи снажни утицај и на књижевност, уметност, право и науку тог времена. Свети Сава Први се сматра зачетником српске средњовековне књижевности. Написао је „Житије,“ спомен на покојног оца Стефана Немању - Светог Симеона Мироточивог, црквена правила која су остала запамћена по својим називима: „Карејски,“ „Студенички“ и Хиландарски типик,“ као и превод различитих грчких правних споменика под именом „Номоканон“ или „Законоправило.“ Савин „Номоканон“ омогућио је даљи развитак независне српске државе и православне цркве.

Био је вешт и у обављању дипломатских мисија које су му биле поверене од стране српских владара Стефана Немањића и Стефана Владислава. На позив свог брата великог жупана Стефана Немањића, Свети Сава је 1207. године пренео из Хиландара часне мошти Светог Симеона у Студеницу и окончао петогодишњи ратни сукоб у земљи. Над кивотом Светог Симеона измирила су се завађена браћа Вукан и Стефан. Велики жупан Стефан Немањић је у знак измирења подигао манастир Жичу. Тадашњи архимандрит Сава је послат у нову мисију, која је имала за циљ да српски цркву учини аутокефалном (самосталном) од Охридске архиепископије. Пошто су крсташи у Четвртом крсташком рату 1204. године освојили Цариград и привремено укинули Византијско царство, Свети Сава Први је морао да оде до грчког града Никеје који се налазио на северозападу Мале Азије, како би тамо пронашао одбеглог византијског цара и цариградског патријарха. У Никеји је 1219. од цара Теодора Првог Ласкариса и патријарха Манојла Харитопула издејствовао аутокефалност (самосталност) српске цркве. Њега су цар и патријарх именовали и поставили за првог српског архиепископа на Цвети исте године. Седиште нове аутокефалне српске архиепископије постао је манастир Жича. Неизмерна је његова заслуга у организовању верског живота и стварању црквене организације.

На црквеном сабору у Жичи 1234. Свети Сава се захвалио на положају архиепископа и одредио за наследника свог ученика Светог Арсенија Сремца. После тога, креће на своје друго ходочашће по Светој земљи. У повратку је посетио Никеју, а онда је отишао у бугарску престоницу Трново, у посету цару Јовану Другом Асену. Ту се разболео и умро је 14. јануара по старом календару 1236. Сахрањен је у Цркви Четрдесет мученика. Краљ Владислав, бугарски зет је следеће године пренео часне мошти у манастир Милешеву. Ту су чуване све до 1594. године када их је турски везир Синан-паша спалио у Београду, на нововековном Врачару, као одмазду за побуну Срба. Нововековни Врачар је обухватао данашњи простор између Цркве Светог Марка и Народне скупштине. Тако да је већи део светих моштију спаљен управо на том простору. Недовољним познавањем историјске географије и методологије проучавања писаних историјских извора, српски историчари деветнаестог века су начинили грешку приликом лоцирања простора на коме су спаљене мошти Светог Саве. Данас, нажалост, константујемо да се Храм Светог Саве који се гради још од 1935. налази на погрешном месту.

Химна Светом Сави, јавно је изведена 1839. године у Сегедину, а после тога је често извођена у Србији. Први нотни запис је оставио Корнелије Станковић. Као школска слава Свети Сава се прославља од 1840. године. У Републици Србији, Српској и у Црној Гори, Дан Светог Саве Првог, 27. јануара, празнује се као школска слава, у спомен на једну од највећих и најзнаменитијих личности српске историје и културе.

Нова Галеника 24. јануар 2020. наставник Урош Петровић